
Text rozhodnutia
Súd: Krajský súd Bratislava Spisová značka: 9Cbi/26/2004 Identifikačné číslo súdneho spisu: 1004112772 Dátum vydania rozhodnutia: 30. 03. 2010 Meno a priezvisko sudcu, VSÚ: JUDr. Helena Kosorínová ECLI: ECLI:SK:KSBA:2010:1004112772.3 Uznesenie Krajský súd v Bratislave v právnej veci žalobcu: W. N., B. XXX/XX, Z., zast. JUDr. Petrom Tóthom, advokátom, AK Bartoškova 7, 831 04 Bratislava proti žalovanému: JUDr. Anton Tichý, správca konkurznej podstaty úpadcu Stavebné bytové družstvo Viktória, Miletičova č. 1, Bratislava, IČO: 31 397 425, zast. JUDr. Petrom Kubíkom, advokátom, Vajnorská č. 8/A, 831 04, Bratislava o vylúčenie veci z konkurznej podstaty takto r o z h o d o l : Súd v konaní p o k r a č u j e po právoplatnosti tohto uznesenia. o d ô v o d n e n i e : Žalobou podanou na súde dňa 13.04.2004 si žalobkyňa uplatnila na súde právo na vylúčenie veci z konkurznej podstaty. Na žiadosť žalovaného zo dňa 07.11.2007 súd prerušil konanie uznesením číslo konania 9Cbi 26/2004-94 zo dňa 09.11.2007 až do skončenia neskôr začatej veci vedenej na Okresnom súde Bratislava IV pod sp. značkou 5C 119/2007 o určenie vlastníckeho práva s odôvodnením, že v uvedenom konaní sa rieši otázka vlastníckeho práva k nehnuteľnostiam, ktorých vylúčenie je predmetom žaloby - t. j. prejudiciálna otázka. Dotazmi na Okresný súd Bratislava IV súd zistil, že konanie na Okresnom súde Bratislava IV bolo prerušené uznesením zo dňa 03.06.2009 z dôvodu prebiehajúceho konania, z dôvodu neskončeného konania vo veci navrhovateľa V. N. a spol. V danom prípade si žalobkyňa i v žalobe uplatňuje právo na vylúčenie z konkurznej podstaty nehnuteľnosti špecifikovaných v žalobe. V súčasnej dobe konanie na Okresnom súde Bratislava IV nepokračuje - teda nerieši sa otázka určenia vlastníckeho práva. Riešenie otázky vlastníckeho práva nie je samo osebe skutočnosťou, ktorá je rozhodujúca pre toto konanie a otázku platnosti, alebo neplatnosti zmlúv, na základe ktorých mala žalobkyňa nadobudnúť vlastnícke právo k nehnuteľnosti je oprávnený i povinný súd riešiť ako otázku predbežnú v tomto konaní. Podľa § 109 ods. 2 písm. c/ O.s.p. pokiaľ súd neurobí iné vhodné opatrenia, môže konanie prerušiť, ak prebieha konanie v ktorom sa rieši otázka, ktorá môže mať význam pre rozhodnutie súdu, alebo ak súd dal na takéto konanie podnet. Konajúci súd nevidí dôvod stavu prerušenia konania až do vyriešenia nároku inej osoby, ako je účastník tohto konania. Preto rozhodol o pokračovaní konania po právoplatnosti tohto uznesenia. Poučenie: Proti tomuto uzneseniu možno podať odvolanie na Krajskom súde v Bratislave do 15 dní odo dňa doručenia uznesenia.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2010:1004112772.3 (dáta aktuálne k 14. 11. 2026). Záväzné je znenie zverejnené súdom.




